Folketing
2012-02-07

Der er stadig 6.800 familier, som modtager tabt arbejdsfortjeneste, som vil blive ramt af det nye loft, og som dermed stadig får et alvorligt tab i deres indtægt, hvis de vælger at passe deres kræftsyge barn eller svært handicappede barn derhjemme. Så Enhedslisten vil fortsat arbejde for, at loftet skal være markant højere eller fjernes helt. Dernæst vil jeg også gerne kommentere på finansieringen af forslaget. Det bliver finansieret via satspuljen, som flere har været inde på, og i Enhedslisten mener vi ikke, at det er rimeligt, at førtidspensionister, folkepensionister, kontanthjælpsmodtagere og andre grupper, som hører til den gruppe i Danmark, der har absolut lavest indtægt, skal betale for f.eks. handicappede børns livsvilkår. Som ordføreren for Dansk Folkeparti også var inde på, kan det være meget problematisk på den måde at lægge et permanent tiltag ind i en satspulje, som jo skal forhandles år til år, så vi vil arbejde for, at det her projekt bliver finansieret via finansloven. Så vil jeg bare kommentere på hele forløbet.